A bankokat jogszabály kötelezi arra, hogy kérésedre (ha lakossági ügyfele vagy), biztosítsa, hogy havonta kétszer összesen 150 ezer forintot ingyenesen vehess föl a bankkártyáddal. Ezt csak hazai automatáknál (ATM) teheted meg. Ugyanakkor a bank nem kötelezhet rá, hogy az ingyenes pénzfelvételt csak a saját automatájánál végezhesd.
Az ingyenes készpénzfelvétel nem automatikus, azt igényelned kell. Az erről szóló nyilatkozatot a bankodban kell megtenned vagy a bank internetes felületén keresztül leadnod. Ha egyszer nyilatkoztál, onnantól a bank a szolgáltatást addig biztosítja, amíg nem nyitsz új bankszámlát.
Fontos tudni, hogy egy ügyfélnek nem bankonként, hanem összesen egyetlen bankszámla esetében van joga igénybe vennie az ingyenes készpénzfelvétel szolgáltatást. Ha tehát több bankszámlád van, érdemes azt kiválasztanod, amelyről a legnagyobb eséllyel igénybe vennéd ezt a szolgáltatást - például azért, mert arra a számlára érkezik a fizetésed.
Ha több számlához van ilyen nyilatkozatod, azok összeérnek (ezeket az adatokat központilag nyilvántartják). Ilyen esetben a szolgáltatás azon a számlán érhető el, amelyik esetében a nyilatkozat dátuma a legkésőbbi.